Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од К. П. од Скопје, поднесена против Судскиот совет на Република Северна Македонија, по предметот Барање за пристап до информации од јавен карактер, на 26.01.2024 година го донесе следното

**Р Е Ш Е Н И Е**

Жалбата изјавена од К. П. од Скопје, поднесена против Судскиот совет на Република Северна Македонија, заведена во Агенцијата под бр.08-10 на 16.01.2024 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

К. П. од Скопје, како што е наведено во Жалбата, на 23.12.2023 година поднел Барање за пристап до информации од јавен карактер до Судскиот совет на Република Северна Македонија, со кое побарал, по пошта или електронски, да му се достави препис или електронски запис од следната информација:

„Колку „Барања за утврдување на одговорност на судија заради нестручно и несовесно вршење на судиската функција согласно со член 76, став 7 од Законот за судовите“ се поднесени до Судскиот Совет во 2019, 2020, 2021, 2022 и 2023 година (засебно) и по колку од нив била утврдена одговорност и какви мерки биле изречени?“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-10 на 16.01.2024 година.

Агенцијата со електронски допис бр.08-10 од 16.01.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 24.01.2024 година до Агенцијата достави Одговор на жалба бр.11-166/2024-2 од 18.01.2024 година, заведен во Агенцијата под бр. 08-10, во кој е наведено: „Одговорот на Судскиот совет на Република Северна Македонија доставен до жалителот во архивата на Советот е заведен деловоднички под бр.11-166/1 од 16.01.2024 година...Изготвениот одговор уредно е доставен до барателот на информации во законски предвидениот рок утврден во чл. 21 ст.1 од Законот за слободен пристап до информации од јавен карактер...Во конкретниот случај барателот на информацијата барањето за слободен пристап до информации ....го поднел на 23.12.2023 година (датум кој стои на образецот на барањето) истото во Судскиот совет на Република Северна Македонија е заведено деловоднички на ден 29.12.2023 година по бр.11-2590/1. Рокот за постапување тече од следниот ден односно од 30.12.2023 година и согласно одредбата од чл.21 ст.1 од Законот за слободен пристап до информации од јавен карактер истиот истекува на 18.01.2024 година...“. Во прилог го достави Известувањето бр.11-2590/2023 од 16.01.2024 година, насловено до Барателот на информации, со кое му се овозможува пристап до бараните информации.

На 25.01.2024 година Барателот на информации до Агенцијата достави емаил во кој наведува: „...ве информирам дека ми е пристигнат закаснет одговор кој ви го испраќам во прилог. Имателот на информацијата не постапи согласно законот и ве молам да донесете решение за доставување на одговор со закаснување...“.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована,** поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации постапил по Барањето за пристап до информации до информации од јавен карактер со задоцнување, односно по истекот на законскиот рок од 20 дена, со тоа што на Барателот му одговорил на бараните информации.

Агенцијата при постапување по Жалбата утврди дека Имателот на информации наместо со Известување да му ја достави бараната информација, бил должен да постапи согласно член 20 и 21 од Законот за слободен пристап до информации од јавен карактер, односно во законски предвидениот рок од 20 дена да донесе **решение** со кое позитивно ќе одговори по барањето на Барателот.

Агенцијата укажува дека Имателот на информации не донел решение согласно член 88 од Законот за општата управна постапка, но, со оглед на тоа што со Известување со кој позитивно е одговорено и му се доставени бараните информации, произлегува дека постапката по Барањето имала формален недостаток кој, согласно член 109 став 5 од Законот за општата управна постапка, не можел да има влијание за поинакво решавање на работата.

Во врска со наводите на Одговорот на жалба на Имателот на информации, каде тврди дека Имателот навремено и во законски предвидениот рок постапил позитивно по Барањето на Барателот, Агенцијата му укажува на Имателот на информации дека Барателот на информации во прилог на Жалбата достави и доказ од доставеното Барање на емаил адреса на Имателот на информации на 23.12.2023 година во 10:29 минути, на следната емаил адреса: emilija.nikolik@ssrm.mk .

Од горенаведеното, произлегува дека Барателот на информации во законски предвидениот рок поднел Жалба до Агенцијата, а додека Имателот на информации постапил по Барањето со задоцнување односно по истекот на законскиот рок од 20 дена.

Во конкретниот случај, Барателот на информации се произнесе во врска со Известувањето на Имателот на информации во врска со бараните информации, за кое ја извести Агенцијата дека ги добил бараните информации со задоцнување.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**